[{"text_idx": "#000002", "text": "Tempotimor (Covalima)-Relasiona ho udan boot ne\u2019ebe\u0301 akontese iha semana kotuk, mak halo ameasa ba ponte diresaun Suai Vila ba postu Maucatar no Fatululik kotu, nune\u2019e difilkulta ba movimentu transporte pu\u0301bliku no privadu."}, {"text_idx": "#000003", "text": "Situasaun klima\u0301tika ne\u2019ebe\u0301 mosu iha semana kotuk ne\u2019e, halo mota ne\u2019ebe\u0301 lokaliza iha suku Ogues nia korente maka\u2019as nune\u2019e fo\u0301 amesa hodi hakotu ponte refere."}, {"text_idx": "#000004", "text": "Tuir reprezentante komunidade aldeia Baulela Domingos Cardoso sente trsite ho ponte ne\u2019e, tanba tinan barak mak ponte refere ho kondisaun amesa ba movimentu transporte pu\u0301bliku maibe\u0301 to\u2019o agora governu seidauk fo\u0301 atensaun."}, {"text_idx": "#000005", "text": "\u201cPonte ne\u2019e aat husi tinan 2016 mai to\u2019o agora no iha semana kotuk ne\u2019e udan boot loron haat nia laran estraga tota\u0301l no fo\u0301 amesa boot ba komunidade husi postu Fatululik no Maucatar labele asesu ba merkadu, tanba ponte ne\u2019e diresaun ba postu Suai no komunidade postu rua araska atu asesu merkadu suai nomo\u0301s postu seluk,\u201d dehan Domingos ba jornalista iha aldeia Baulela, Tersa (13/4)."}, {"text_idx": "#000006", "text": "Iha fatin hanesan, xefe aldeia Baulela Alberto Mendonc\u0327a mo\u0301s ejize ba governu liu-liu ministe\u0301riu relevante atu hadi\u2019a ponte ne\u2019e ho lalais, tanba difikulta ba transporte pu\u0301bliku atu halo movimentu inklui difikulta ba komunidade postu Maucatar no Fatululik."}, {"text_idx": "#000007", "text": "\u201cAmi husu ba Ministe\u0301riu Obras Pu\u0301bliku (MOP), atu hadi\u2019a ponte refere iha tempu badak atu nune\u2019e komunidade sira husi postu rua ne\u2019e bele lori sira-nia produtu sira ba merkadu inklui bele asesu mo\u0301s ba sentru sau\u0301de nomo\u0301s ba servisu lor-loron,\u201d dehan Nia."}, {"text_idx": "#000008", "text": "Entertantu observasaun iha terito\u0301riu nasiona\u0301l liga ba udan boot ne\u2019ebe\u0301 akontese iha Timor-Leste konsege rezulta timoroan na\u2019in 42 mak lakon vida inklui ema rihun ida resin mak tenke refu\u0301ziu ba familia, rezide\u0301nsia igreja nian inklui rezide\u0301nsia estadu sira, nomo\u0301s komunidade barak mak tenke lakon sasan inklui uma ne\u2019ebe\u0301 hetan estragus.(*)"}]